เป๊ปซี่-คู่ชกดวล9ก.ย.
ราคาไม่ต่ำกว่า60บ./งานนี้ไม่มีเบี้ยว 2 ฝ่ายขนหุ้นกองอยู่ที่เอสโคแล้ว
27 ส.ค. 2554

ราคาไม่ต่ำกว่า60บ./งานนี้ไม่มีเบี้ยว 2 ฝ่ายขนหุ้นกองอยู่ที่เอสโคแล้ว
“เป๊ปซี่โค” นัดแลกหมัด SSN 9 ก.ย.นี้ มีเวลาให้ SSN ตอบรับภายใน 6 ชั่วโมง นับจากเป๊ปซี่ส่งราคา ลือสะพัดเสนอซื้อไม่ต่ำกว่าหุ้นละ 60 บาท 
น.ส.เพียงพนอ บุญกล่ำ ที่ปรึกษากฎหมาย บริษัท เสริมสุข (SSC) เปิดเผยว่า วันที่ 9 ก.ย.นี้ บริษัทจะขอให้ตลาดหลักทรัพย์หยุดพักการซื้อขายหุ้น SSC เป็นการชั่วคราว เนื่องจากบริษัท เป๊ปซี่-โคล่า (ไทย) เทรดดิ้ง (เป๊ปซี่โค) ผู้ถือหุ้นใหญ่ จะเสนอราคาซื้อหุ้นจากบริษัท เอสเอสเนชั่นแนล โลจิสติกส์ (SSN) ซึ่งเป็นผู้ถือหุ้นใหญ่อีกราย ตามที่ตกลงกันไว้ในสัญญาจะซื้อจะขายหุ้น 
ตามสัญญาที่ตกลงกันไว้ระบุว่า เมื่อเป๊ปซี่โคเสนอราคาซื้อหุ้นให้ SSN พิจารณาแล้ว ทาง SSN จะต้องตอบรับกลับมาภายในวันเดียวกันว่าจะขายหุ้นให้หรือไม่ หาก SSN ไม่ขาย จะต้องเป็นผู้รับซื้อหุ้นจากเป๊ปซี่โคทั้งหมดในราคาเดียวกับที่เป๊ปซี่โคเสนอซื้อหุ้นจาก SSN 
นอกจากนี้ ในวันที่ 14 ก.ย.นี้ คณะกรรมการบริษัทจะประชุมรับทราบผลการซื้อขายหุ้นดังกล่าว รวมทั้งเปลี่ยนแปลงจำนวนและชื่อคณะกรรมการให้เป็นไปตามความต้องการของฝ่ายที่รับซื้อหุ้นในครั้งนี้ หลังจากนั้นจะแต่งตั้งที่ปรึกษาทางการเงินให้รับซื้อหุ้นจากนักลงทุนรายย่อย (เทนเดอร์ ออฟเฟอร์) ตั้งแต่วันที่ 15 ก.ย.นี้เป็นต้นไป โดยคาดว่าการรับซื้อหุ้นจะแล้วเสร็จภายใน 25 วันทำการ 
ด้านแหล่งข่าววงการตลาดทุน เปิดเผยว่า ขณะนี้มีกระแสข่าวลือตามห้องค้าว่า ทางเป๊ปซี่โคจะเสนอซื้อหุ้นจาก SSN ในราคาไม่ต่ำกว่า 60-65 บาทต่อหุ้น หรือคิดเป็น 1.95 เท่า ของมูลค่าหุ้นทางบัญชี (บุ๊กแวลู) ของ SSC โดยสิ้นเดือน มิ.ย. มูลค่าทางบัญชีอยู่ที่ 33.50 บาท
“หากเป๊ปซี่โคเสนอซื้อในราคา 65 บาท/หุ้น ก็ยังมองไม่ออกว่าฝ่ายใดจะเป็นผู้ได้หุ้นทั้งหมดไป เพราะมีโอกาสที่ SSN จะปฏิเสธและรับซื้อไว้เอง เนื่องจากมีต้นทุน 42 บาท หากซื้ออีกล็อต 65 บาท จะได้ราคาเฉลี่ย 53-54 บาท อยู่ในวิสัยที่ลงทุนได้ เพราะ SSC มีระบบโลจิสติกส์ที่มีความพร้อมสามารถที่จะต่อยอดธุรกิจในอนาคตได้” แหล่งข่าวเปิดเผย
ทั้งนี้ คาดว่าหากทางเป๊ปซี่โคเป็นฝ่ายซื้อหุ้นทั้งหมดไป บริษัทจะเพิกถอนหุ้นออกจากตลาดหลัก ทรัพย์ฯ เพราะมีเงินทุนที่แข็งแกร่งอยู่แล้วไม่จำเป็นต้องใช้ตลาดหุ้นเป็นช่องทางระดมทุนอีก แต่หากฝ่าย SSN ได้หุ้นไปเชื่อว่า SSC จะยังจดทะเบียนอยู่ในตลาด เพราะอาจมีความจำเป็นต้องเพิ่มทุน
ตามขั้นตอนภายหลังการประชุมวิสามัญผู้ถือหุ้นเสริมสุข วันที่ 26 ส.ค.ผ่านไป ซึ่งผู้ถือหุ้นมีมติเห็นชอบให้มีการเสนอซื้อหุ้นระหว่างเป๊ปซี่และ SSN แล้ว ทั้งสองกลุ่มจะต้องนำหุ้นที่ถืออยู่ โดยกลุ่มเป๊ปซี่ถือ 51% และ SSN ถือ 33% ไปวางไว้กับผู้พิทักษ์สินทรัพย์กลาง (Escrow Account) 
จากนั้นวันที่ 9 ก.ย. ฝ่ายเป๊ปซี่จะต้องเสนอราคาซื้อหุ้นไปยัง SSN จากนั้นภายใน 6 ชั่วโมง นับจากที่ยื่นเสนอราคาแล้ว ฝ่าย SSN ต้องตอบรับว่าจะขายหุ้นให้เป๊ปซี่หรือไม่ ถ้าไม่รับราคาที่เสนอมา SSN ต้องซื้อหุ้นทั้งหมด 51% จาก กลุ่มเป๊ปซี่ 
กรณีที่ SSN ไม่ตอบรับใดๆ หุ้นที่วางไว้จะถูกยึด และเป๊ปซี่จะเป็นผู้ที่ได้หุ้นนั้นไปในราคา 42 บาท ซึ่งเป็นราคาที่มีการทำเทนเดอร์ครั้งสุดท้าย ส่งผลให้ฝ่ายใดฝ่ายหนึ่งเป็นผู้ถือหุ้นใหญ่ทันที 84% 
“วันที่ 9 ก.ย.นี้ ไม่ว่ากลุ่มเป๊ปซี่ หรือ SSN ฝ่ายใดฝ่ายหนึ่งผิดสัญญา หุ้นจะถูกยึดให้อีกฝ่ายหนึ่งที่ราคา 42 บาท จบปัญหายืดเยื้อ”
นอกจากนี้ ตามสัญญาใหม่ หากกลุ่มเป๊ปซี่ชนะได้หุ้นจาก SSN ไป ต้องมีการต่อสัญญา EBA (Exclusive Bottling Appointment) ออกไปอีก 7 ปี นับจาก 1 เม.ย. 2555 และต่ออีกโดยอัตโนมัติ 5 ปี ขอกรรมการ 5 คน แต่ถ้าแพ้ ขอให้เสริมสุขขยายเวลาการเลิกสัญญา EBA ออกไปอีก 7 เดือน ถึงวันที่ 1 พ.ย. 2555 
“วิธีการที่เป๊ปซี่ทำต่างประเทศเรียกว่า Mexican Stand Off หรือการดวลปืน นิยมทำกับบริษัทที่ผู้ถือหุ้นทะเลาะกัน วิธีนี้ฝ่ายหนึ่งได้หุ้น อีกฝ่ายเสียเงิน ความคลาสสิกของวิธีนี้อยู่ที่การบรรลุข้อตกลงร่วมกัน เป็นราคาที่ทั้งสองฝ่ายพอใจ หากฝ่ายใดเบี้ยวสัญญาจะถูกยึดหุ้นขายให้อีกฝ่ายทันที” แหล่งข่าวเปิดเผย 
ล่าสุดราคาหุ้น SSC ปิดที่ 58.25 บาท ลดลง 1 บาท หาก SSN ขายหุ้นทั้งหมดให้เป๊ปซี่โค คาดว่าจะได้กำไรเกือบ 1,000 ล้านบาท